Establecimientos de alojamiento turístico inscritos en el Registro de Turismo de Catalunya

Llistats d'empreses i establiments turístics que es dediquen professionalment a la prestació del servei d'allotjament turístic i que estan inscrits en el Registre de Turisme de Catalunya.

Les empreses i establiments turístics que hi consten estan  ordenats per municipi i adreça, sense perjudici d'errors, omissions i tràmits pendents d'anotació al Registre de Turisme de Catalunya. Aquests llistats s'emeten únicament a efectes informatius i no generen drets de cap tipus.

Quins tipus d’allotjaments es poden trobar i què són?

Apartaments turístics
Aquests tipus d’establiments presten servei d’allotjament temporal en edificis o conjunts continus constituïts en la seva totalitat per apartaments o estudis, com a establiments únics o com a unitats empresarials d’explotació, amb els serveis turístics corresponents. S’identifiquen amb el distintiu "AT".

Establiments de turisme rural
Aquest tipus d’establiment presten servei d’allotjament temporal en habitatges rurals, en règim d’habitacions o de cessió de l’habitatge sencer.
Estan situats en el medi rural, integrats en edificacions preexistents anteriors a 1950, que respecten la tipologia arquitectònica de la zona i compleixen amb l’exigència de tranquil·litat i integració en el paisatge. Estan senyalitzats amb el distintiu “TR”.

Hotels
Aquests establiments presten servei d’allotjament temporal en unitats d’allotjament als usuaris turístics, com a establiment únic o com a unitat empresarial d’explotació amb els serveis turístics corresponents.
Poden obtenir de l’Administració, independentment del grup i la categoria que els corresponguin, el reconeixement d’una especialitat o una tipologia concreta, i han d’exhibir en aquest cas el distintiu corresponent.

Es classifiquen en dos grups:
1.	Grup d'Hotels
A la vegada, es classifica en dues modalitats: Hotels i Hotels apartament.
2.	Grup d'Hostals o pensions

Càmping
Aquests tipus d’establiments presten servei d’allotjament temporal en espais d’ús públic degudament delimitats, destinats a la convivència agrupada de persones a l’aire lliure, mitjançant les modalitats següents:
a.	Albergs mòbils (tendes de campanya, caravanes, autocaravanes o qualsevol enginy que pugui ser remolcat per un vehicle de turisme).
b.	Albergs semimòbils (habitatges mòbils o qualsevol altre tipus d’alberg amb rodes que necessiti un transport especial per circular per carretera).
c.	Albergs fixos (bungalous i altres instal·lacions similars).

Llars Compartides
És l'habitatge principal i residència efectiva de la persona titular que cedeix l’ús d’habitacions a canvi de contraprestació econòmica i per a una estada d’igual o inferior a 31 dies. La persona titular (la propietària o la persona que aquesta autoritzi expressament com a titular de l’activitat) ha de residir i compartir l'habitatge amb un màxim de quatre hostes turístics mentre dura l'estada.

Àrees d’acollida d’autocaravanes
Són espais de terreny degudament delimitats oberts al públic per a l'ocupació exclusiva d'autocaravanes, caravanes i vehicles similars en trànsit, a canvi de contraprestació econòmica, amb una estada màxima no superior a 48 hores.